**ELŐTERJESZTÉS**

**Körmend Város Önkormányzata Képviselő-testülete 2019. április 25- i ülésére**

**Tárgy**: ingatlan önkormányzati tulajdonba kerülésének kezdeményezése

***Tisztelt Képviselő-testület!***

A Magyar Közút Nonprofit Zrt. körmendi telephelye, központja, Körmenden, a Dr. Orbán István u. 3. szám alatt található. Az ingatlan 11.623 m2 nagyságú, jó állapotú.

Az M8-as gyorsforgalmi út építésével egyidejűleg Körmenden, a keleti csomópontban új mérnökségi telephely épül, ahová átköltöztetésre kerül a Magyar Közút körmendi telephelye is.

Az Önkormányzatnak van arra lehetősége, hogy ingyenes tulajdonba adást kérjen az ingatlan tekintetében az Államtól. Állami vagyon térítésmentesen önkormányzati tulajdonba adható, a helyi önkormányzat javára törvényben vagy törvény felhatalmazása alapján kiadott jogszabályban foglalt feladatai elősegítése érdekében.

Az Önkormányzat törvényben előírt feladatát képezi a **településüzemeltetés,** ez az egyik legnagyobb működési kiadási tétele is az Önkormányzatnak. Ehhez kapcsolódóan mindannyian tudjuk, hogy a településüzemeltetést ellátó Körmend Város Gondnoksága milyen mostoha körülmények közt működik az Ady Endre u. 72. szám alatti székhelyén, az ott található épületek annyira rossz állapotúak, hogy a felújításuk sem gazdaságos már.

Javaslom, hogy az Önkormányzat ezért kezdeményezze az MNV Zrt-n keresztül a Magyar Kormánynál a körmendi 1499 hrsz-ú ingatlan önkormányzati tulajdonba adását a csatolt határozati javaslattal.

A folyamat nagyon időigényes, ezért szeretnénk időben elindítani a tulajdonba adási eljárást. Az Önkormányzat évek óta nem kap normatív támogatást a városüzemeltetési feladatok ellátásához, bízunk abban, hogy ezzel a tulajdonba adással az Állam segíteni fogja a helyi feladatok jobb körülmények között történő ellátását.

Kérem a Testületet, hogy támogassa a kezdeményezést.

**HATÁROZATI JAVASLAT**

1. Körmend Város Önkormányzata Képviselő-testülete a 2007. évi CVI. törvény 36.§ (2) bekezdés c) pontja alapján, valamint a 254/2007. (X.4.) Korm.rendelet 50.§ (2) bekezdés c) pontja alapján, jelen határozatba foglaltan, **az alábbi ingatlan térítésmentes önkormányzati tulajdonba adását kezdeményezi a Magyar Állam előtt:**

**Az ingatlan adatai:** körmendi 1499 hrsz-ú, 1 ha 1623 m2 kiterjedésű, kivett telephely megjelölésű ingatlan.

**Az ingatlan felhasználási célja**: az ingatlant az Önkormányzat településüzemeltetési célból kívánja tulajdonba venni, helyet adva így ezen ingatlanban a helyi településüzemeltetési feladatokat ellátó költségvetési szervnek, Körmend Város Gondnokságának. A helyi településüzemeltetési feladatokat ellátó költségvetési szerv, Körmend Város Gondnoksága nagyon leromlott állapotú ingatlanban működik, amely ingatlan felújítása már nem gazdaságos.

**A vonatkozó jogszabály, amely előírja azon feladat ellátásának kötelezettségét, amelyre tekintettel a tulajdonba adást az Önkormányzat kezdeményezi**: Magyarország helyi önkormányzatairól szóló 2011. évi CLXXXIX. törvény 13.§ (1) bekezdés 2.pont /településüzemeltetés/.

A körmendi 1499 hrsz-ú ingatlan átadását önkormányzati **településüzemeltetési feladatok ellátása** céljából kezdeményezi Körmend Város Önkormányzata.

1. Körmend Város Önkormányzata Képviselő-testülete vállalja a körmendi 1499 hrsz-ú ingatlan tulajdonjogának térítésmentes önkormányzati tulajdonba adása esetén azt, hogy a tulajdonba adás érdekében felmerülő valamennyi költséget - ideértve a művelési ág szükséges megváltoztatásának költségét is- Körmend Város Önkormányzata viseli.
2. Körmend Város Önkormányzata Képviselő-testülete a körmendi 1499 hrsz-ú ingatlant akkortól kívánja tulajdonba venni, amikor az M8 gyorsforgalmi út építésével összefüggésben a Körmend, keleti csomópontnál, a NIF Zrt. beruházásában megépülő új mérnökségi telephely elkészül, és oda a Magyar Közút Nonprofit Zrt. körmendi kirendeltsége átköltözik.
3. Körmend Város Önkormányzata Képviselő-testülete felhatalmazza a polgármestert, hogy a körmendi 1499 hrsz-ú ingatlan térítésmentes tulajdonba adása érdekében a szükséges hatóságok, Minisztériumok, MNV Zrt. előtt eljárjon, és a tulajdonba adáshoz szükséges nyilatkozatokat megtegye.

Körmend, 2019. 04. 16.

**Bebes István**

**polgármester**